Software protection and patent law in the innovation technology industry and smart buildings
Authors: Μεταλλίδου Χρυσή 
Published: August 2021

Κινούμαστε στην εποχή της τεχνολογικής καινοτομίας, της τεχνητής νοημοσύνης, της βιομηχανίας 4.0, όπως λέγεται. Η ενσωμάτωση έξυπνης τεχνολογίας σε όλους του κοινωνικούς τομείς είναι πραγματικότητα και μέσο απλοποίησης της καθημερινότητας. Η ανάπτυξη τεχνολογικών επιτευγμάτων εμπνέει τον Επιχειρηματικό κόσμο, εξυπηρετεί και συνεισφέρει στην πρόοδο της κοινωνίας. Αυτή η ταχύτατη ανάπτυξη της τεχνολογίας χρειάζεται ένα νομικό πλαίσιο, ώστε να ενσωματωθεί στην κοινωνία και να κατοχυρώσει την εμπορευματοποίηση της. Το Δίκαιο της Ευρεσιτεχνίας είναι η νομική επιστήμη και τα διπλώματα ευρεσιτεχνίας τα νομικά μέσα που προσθέτουν αξία στα άυλα περιουσιακά στοιχεία και για αυτό οι τεχνολόγοι επιστήμονες κινητοποιούνται να εξασφαλίσουν την εφεύρεση τους με ένα δίπλωμα ευρεσιτεχνίας, ενώ και οι κυρίαρχες τεχνολογικές επιχειρήσεις ανταγωνίζονται για την ανάπτυξη ενός ισχυρού χαρτοφυλακίου διπλωμάτων ευρεσιτεχνίας. Η παρούσα διατριβή παραθέτει το νομικό πλαίσιο του Δικαίου Ευρεσιτεχνίας, με βάση το οποίο ο εφευρέτης μπορεί να εκδώσει ένα Ευρωπαϊκό ή ένα Διεθνές δίπλωμα ευρεσιτεχνίας. Επιπρόσθετα, για πρώτη φορά στην Ελλάδα, συνδυάζοντας τα πεδία της Διανοητικής Ιδιοκτησίας και τεχνολογικής καινοτομίας, διεξήχθηκε μια έρευνα χρησιμοποιώντας ερωτηματολόγιο που διανεμήθηκε το 2019, σε τελειόφοιτους φοιτητές τεχνολογικών πανεπιστημίων στην Ελλάδα. Σκοπός της έρευνας είναι η διαπίστωση της τεχνογνωσίας των φοιτητών ως προς τη νομική πλευρά της τεχνολογίας. Λαμβάνοντας υπόψη τα αποτελέσματα της, είναι ζωτικής σημασίας η εφαρμογή μέτρων στην εκπαίδευση για την κατάρτιση των νέων τεχνολόγων επιστημόνων, ως προς τη διαχείριση μιας καινοτομίας τους, σύμφωνα με την ελεύθερη βούληση τους. Επιπλέον, αυτή η διατριβή, εισάγει και παρουσιάζει έξυπνη τεχνολογία και την εφαρμογή αυτής στην κοινωνία, αξιοποιώντας το διαδίκτυο της Ενέργειας και το διαδίκτυο των πραγμάτων σε κατανεμημένα ενεργειακά συστήματα, με σκοπό την εξοικονόμηση ενέργειας και τη βελτίωση των περιβαλλοντικών συνθηκών. Επιπρόσθετα, αυτή η διατριβή αναφέρεται στη νομοθεσία της Ευρωπαϊκής Ένωσης για τη σταδιακή μεταμόρφωση του κτιριακού δυναμικού όλης της Ευρώπης σε έξυπνα κτίρια. Η διατριβή παρουσιάζει την ανάπτυξη ενός πρότυπου έξυπνου κτιρίου το οποίο διαχειρίζεται όλα τα τεχνικά συστήματα αυτού, μέσω της τεχνολογίας του διαδικτύου των πραγμάτων, κατά ενεργειακά αποδοτικό τρόπο. Παράλληλα για τη βελτίωση της έκδοσης ενεργειακών πιστοποιητικών σε υφιστάμενα κτίρια, αναπτύσσεται μια αυτοματοποιημένη και απομακρυσμένη μέθοδος, που στηρίζεται σε τεχνολογία νέφους. Αυτή η μέθοδος μειώνει τις χρονοβόρες διαδικασίες έκδοσης ενεργειακού πιστοποιητικού και αποθηκεύει σε μια διαδικτυακή πλατφόρμα την ενεργειακή απόδοση κάθε κτιρίου, προκειμένου να εξαχθούν συμπεράσματα και να προταθούν μέτρα ενεργειακής αποδοτικότητας. Τελικά, η συνεισφορά της διατριβής έγκειται στην πληροφόρηση των επιστημόνων της τεχνολογίας ως προς τη διαχείριση μιας καινοτομίας στη βιομηχανία της τεχνολογίας, έγκειται στην ανάπτυξη ενός πρότυπου έξυπνου συστήματος για την κατασκευή έξυπνων κτιρίων, σύμφωνα με την Ευρωπαϊκή Οδηγία Ενεργειακής Απόδοσης, και έγκειται στην ανάπτυξη μιας έξυπνης μεθόδου για τη διαχείριση και παρακολούθηση των τεχνικών συστημάτων υφιστάμενων κτιρίων, η οποία εξυπηρετεί και την ενεργειακή επιθεώρηση κτιρίων. Κατά αυτό τον τρόπο ενισχύεται η προστασία του περιβάλλοντος, οι ανθρακούχες εκπομπές μειώνονται και επιτυγχάνεται η βιωσιμότητα των πόλεων.